# Verktøy: Oversikt over partienes politikk på kollektivområdet

Denne oversikten er ment å være til hjelp for å gi relevant informasjon til beslutningstakere ut fra hva de er opptatt av. Oversikten er laget ut fra nasjonale programmet. Det kan være lokale og regionale nyanser. Sett dere inn i lokale partiprogram, og tilpass denne oversikten ut fra det. Oversikten er laget november 2020, og må oppdateres etter landsmøtene 2021 og vedtak av nye partiprogram.

**Om kollektivtrafikk fra partienes program:**

**Frp:** «Kollektivtrafikk er den mest sentrale delen av transporttilbudet innad i våre større byområder. Kvantitative begrensninger og prisnivået må fastsettes av markedet. Omfanget av subsidier og overføringer må reduseres, blant annet gjennom bruk av konkurranse. Vi vil arbeide for ordninger som gir større bruk av gass og annen energiteknologi for kollektivtransport, spesielt i byene. Transportnæringens rammebetingelser må liberaliseres. Vi mener at kvantitative begrensninger skal bort og at prisnivået skal settes av markedet. Overføringsordninger må reduseres og den skadelige kryssubsidieringen av transportsystemer må avvikles.»

<https://www.frp.no/tema/samferdsel/kollektivtransport>

**Høyre:** «Høyre ønsker å øke andelen reisende som velger kollektivtransport i alle deler av landet. Gode kollektivtilbud er en forutsetning for at innbyggerne skal ønske å sette fra seg bilen oftere. Færre biler på veiene er også bra for næringslivet og personer som trenger å bruke bil, for da kommer de raskere frem. Hverdagsreisende til og fra arbeid skal prioriteres. Høyre ønsker å arbeide for å utvikle et godt kollektivtilbud i alle deler av landet. Dette er viktig for å sikre bedre fremkommelighet og færre køer, og for å nå klimamålsettinger og bedre bymiljø.»

<https://hoyre.no/politikk/temaer/samferdsel/kollektivtransport/>

**Venstre:** «Å satse på kollektivtransport er et av de mest kostnadseffektive klimatiltakene som kan gjennomføres i norske byområder. For at flest mulig skal kunne reise kollektivt, må kommuner, fylker og stat spille på lag slik at nye boligområder, butikker og arbeidsplasser plasseres nær kollektivknutepunkt og stasjoner. Effektene av kollektivsatsing er størst når vi klarer å redusere biltrafikk. Køprising, økte parkeringsavgifter og økte drivstoffpriser er andre eksempler på trafikkreduserende tiltak. Venstre vil gi økonomisk belønning til kommuner og fylker som når sine miljømål. Venstre vil også gi stor frihet til å avgjøre lokalt hvilke virkemidler som skal brukes, så lenge målene nås.»

<https://www.venstre.no/tema/transport-samferdsel/offensiv-kollektivsatsing/>

**KrF:** «Gjennom samferdselspolitikken vil KrF sørge for at det blir økt fremkommelighet, færre flaskehalser, og tryggere og mer miljøvennlig transport. Det krever en betydelig satsning på kollektivtransport, særlig i og rundt de store byene. En økt satsning på kollektivtransport i sentrumsnære områder vil være et svært viktig tiltak for å takle fremtidens befolkningsvekst. KrF mener staten må ta en større del av regningen for å finansiere kollektivutbygging i de større byene, både når det gjelder T-bane, bybane eller andre løsninger.»

<https://www.krf.no/politikk/politikk-a-til-a/transport-og-kommunikasjon/kollektivtransport/>

**Sp:** «Senterpartiet vil ha et godt utbygd kollektivnett i hele landet, som gjør det enkelt og rimelig både å reise til og fra jobb og å reise raskt og klimasmart mellom landsdeler. Vei er ikke løsning på transportutfordringene i og rundt storbyene. Transportveksten her må løses med kollektivtransport, sykkel og gange. God flyt i kollektivtrafikken i og rundt de store byene er positivt også for framkommeligheten mellom landsdelene. Senterpartiet vil videreføre og utvide de strategisk viktige bymiljøavtalene og belønningsordningen som stimulerer byene til å vri transporten fra privatbilisme til kollektivtrafikk, sykling og gange.»

<https://www.senterpartiet.no/politikk/A-%C3%85/politisk-sak/kollektivtrafikk>

**Ap:** «Arbeiderpartiet vil at veksten i persontrafikken i og rundt de store byene skal tas med kollektivtransport, sykkel og gange. Dette er viktig for å redusere kø-, klima- og luftforurensning. Og det er nødvendig for at byene skal være gode steder å bo og for å utvikle nye arbeidsplasser.  (…) Arbeiderpartiet er opptatt av at staten gir fylkene økonomi til å utvikle et attraktivt kollektivtilbud. De største byene står også foran store investeringer i kollektivprosjekter de kommende årene. Arbeiderpartiet mener staten må ta opptil 70 prosent av utgiftene for disse prosjektene, mot at kommunene forplikter seg til omfattende boligutbygging nær traseene. Det er et stort potensial for at flere kan sykle og gå i byene. Det vil gi både bedre trafikkavvikling og folkehelsa. Sammenhengende sykkelveinett må prioriteres. Kollektivtransport skal ikke bare være et byfenomen. Det er viktig at det også i distriktene utvikles effektive løsninger for de som ikke kan kjøre bil.

<https://www.arbeiderpartiet.no/politikken/kollektivtransport-sykkel-og-gange/>

**SV**: «God kollektivtrafikk gjør at folk kommer seg dit de skal på en enkel og miljøvennlig måte uavhengig av om man eier bil eller ikke. Kollektivtrafikk bidrar til kutt i klimagassutslipp og renere luft. Kollektivsatsing gir også bedre trafikksikkerhet, mer attraktive bo- og oppvekstmiljø og bedre framkommelighet for næringsliv, kollektivtrafikk og nyttetransport. Stortinget vedtatt et mål om nullvekst i persontrafikken i byområdene. Da trengs god arealplanlegging og satsing på kollektiv, sykkel og gange framfor bil.»

<https://www.sv.no/sv-fra-a-til-a/kollektivtrafikk/>

**MDG:** «De Grønne vil prioritere gange, sykkel og kollektivtransport over biltrafikk. (…) Mange steder har den bilvennlige politikken ført til dårlig luft, høye klimagassutslipp, utrygge skoleveier, få og dårligere sykkelveier og at både biler, busser og trikker står og stanger i kø. Det er denne utviklingen vi jobber med å snu. (…) vil ha billigere kollektivtrafikk og gratis for alle barn under skolealder, i hele landet. (…) Stimulere til opprettelse av bilfrie sentrum i byer og tettsteder gjennom by- og bygdemiljøpakker.»

<https://www.mdg.no/byer>

**Rødt**: «(...) Veiutbygging i sentrale strøk er ikke en del av klimaløsninga når 10 prosent av våre klimagassutslipp kommer fra veitrafikken. Rødt vil derfor at persontransport skal flyttes fra bil til kollektiv der det er mulig. (…) Rødt vil på sikt innføre gratis kollektivtrafikk i de store byene kombinert med restriksjoner på biltrafikken. På kort sikt jobber vi for gratis kollektivtransport for barn. (…) større satsing på skinnegående transport i de store byene. Flere bussavganger og halvering av prisene i mindre byer og tettsteder. Rødt vil gi fullt fradrag for arbeidsreiser med kollektivtrafikk. Ungdom og studenter, minstepensjonister og uføre må få billige månedskort, som gir rett til ubegrensa antall reiser med all kollektivtransport.

<https://roedt.no/kollektivtrafikk>